ભારતીય ગોલકિપર સવિતાને એશિયા કપની શ્રેષ્ઠ ગોલકિપરનો જ્યારે ડિફેન્ડર મોનિકા મલિકને ફાઈનલની શ્રેષ્ઠ ખેલાડી જાહેર કરવામાં આવી હતી. ભારતની સફળતામાં રક્ષા પંક્તિની ખેલાડીઓનો દેખાવ નિર્ણાયક બન્યો હતો. અત્યંત સાધારણ પૃષ્ઠભૂમિમાંથી અસાધારણ સંઘર્ષ કરીને આગળ આવેલી ભારતની મહિલા હોકી ખેલાડીઓમાં ડિફેન્ડર ગુરજીત કૌરનો દેખાવ ભારતની જીતમાં પાયાનો રહ્યો હતો. તેણે ટુર્નામેન્ટની પહેલી મેચથી લઈને સેમી ફાઇનલ સુધીની દરેક મેચમાં ગોલ ફટકાર્યા હતા. ભારત તરફથી ૨૦૧૭ના એશિયા કપમાં સૌથી વધુ આઠ ગોલ ફટકારવાની સિદ્ધિ પણ તેના નામે નોંધાઈ હતી. સુશીલા ચાનુ, નવજોત કૌર, દીપ એક્કા, નિક્કી પ્રધાન, સોનિકા, વંદના કટારિયા, નવનીત કૌર, સુનિતા લાકરા, લિલિમા મિન્ઝ, નેહા ગોયલ, સુશીલા પુખરામ્બમ, નમિતા તોપ્પો, રશ્મિતા મિન્ઝ, લાલેમ્શીમી-આ બધા એવાં નામ છે કે, જેમણે એશિયા કપમાં ભારતને સુવર્ણ ગૌરવ અપાવ્યું છે, છતાં ભાગ્યે જ તેમના નામ ભારતીય મીડિયામાં જોવા કે સાંભળવા મળશે. કેપ્ટન રિતુ રાની ભારતીય હોકી ઈતિહાસની ગોલ્ડન ગર્લ સાબિત થઈ રહી છે. અગાઉ ૨૦૧૫માં ભારતે ઈતિહાસમાં સૌપ્રથમ વખત ઑલિમ્પિકમાં ક્વોલિફાય કર્યુ ત્યારે પણ ટીમની કેપ્ટન તરીકે તે જ હતી.